ครม.เห็นชอบให้กระทรวงวัฒนธรรมเสนอโนราห์  ขึ้นบัญชีเป็นรายการตัวแทนมรดกวัฒนธรรมที่จับต้องไม่ได้ให้ยูเนสโกพิจารณาในปี 2563
คณะรัฐมนตรีเห็นชอบให้กระทรวงวัฒนธรรมเสนอโนรา  ขึ้นบัญชีเป็นรายการตัวแทนมรดกวัฒนธรรมที่จับต้องไม่ได้ให้ยูเนสโกพิจารณาในปี 2563  นายวีระ โรจน์พจนรัตน์ รัฐมนตรีว่าการกระทรวงวัฒนธรรม  เปิดเผยว่า ที่ประชุมคณะรัฐมนตรีได้เห็นชอบเอกสารนำเสนอ “โนรา”ภายใต้ชื่อ Nora, Dance Drama in Southern Thailand  ขึ้นบัญชีเป็นรายการตัวแทนมรดกวัฒนธรรมที่จับต้องไม่ได้ของมนุษยชาติต่อองค์การยูเนสโก โดยเห็นชอบให้อธิบดีกรมส่งเสริมวัฒนธรรม เลขานุการคณะกรรมการส่งเสริมและรักษามรดกภูมิปัญญาทางวัฒนธรรม  เป็นผู้ลงนามในเอกสารนำเสนอในฐานะตัวแทนประเทศไทยภายในเดือนมีนาคมนี้ ซึ่งการเสนอดังกล่าวจะใช้เวลาพิจารณาอย่างน้อย 1 ปี ก่อนที่จะมีการเสนอเข้าสู่การประชุมสมัชชาสามัญ ของคณะกรรมการระหว่างรัฐบาล ที่กำหนดจัดการประชุมระหว่างวันที่ 9 – 14 ธันวาคม 2562 ณ กรุงโบโกตา สาธารณรัฐโคลัมเบีย คาดว่าจะเข้าสู่การพิจารณาขึ้นบัญชีในรอบปี 2563   ขณะที่การเสนอนวดไทยไปเมื่อปีที่ผ่านมา อยู่ในขั้นตอนการพิจารณาขึ้นบัญชีในปีนี้  สำหรับการเสนอโนรานั้น  เพราะเป็นศิลปะการแสดงการร่ายรำที่มีชีวิต ขับร้องโดยใช้ภาษาไทยถิ่นใต้  มีดนตรีประกอบจังหวะที่เร้าใจ  เครื่องแต่งกายที่วิจิตรประณีต   สืบทอดมาจากความเชื่อและพิธีกรรมของชุมชนในภาคใต้  ปัจจุบัน  พบว่า โนรามีการสืบทอดศิลปะการแสดงจากรุ่นสู่รุ่นผ่านสายตระกูลโนรา ชุมชน  วัด และพัฒนาเข้าสู่หลักสูตรการเรียนการสอนของสถานศึกษาระดับต่างๆ   ขณะที่คณะโนราอาชีพในไทยมีจำนวน  387 คณะ อีกทั้งยังมีกลุ่มคณะนักแสดงสมัครเล่นและ คณะเยาวชนโนรากระจายอยู่ทั่วไปตามสถานศึกษาต่างๆ ในจังหวัดทางภาคใต้